  Наталья Тетерина Туннэ, 1-тӥ коньывуонэ, Удмуртиысь йӧскалык лыдӟетъюртлэн Шаертодон но йӧскалык литературая центраз (Удмурт урам, 264) бесерман кылбурчилэн Михаил Федотовлэн вордскем дырысеныз 60 ар тырмонлы тупатэм «Мон сюлэмме кельто на кузьмаса» адӟытон усьтӥськиз, ивортэ лыдӟиськоннилэн пресс-службаез. Экспозицие Михаил Федотовлэн улэп дыръяз потэм книгаос пыризы: капчи мылкыдо кылбуръёсын «Тӧдьы юсьёс берто» нырысетӥ бичетэз, Флор Васильев нимо премиен пусъем «Берекет» книгаез, мӧзмон но вӧсь темаен «Вӧсь» бичетэз. Озьы ик улонысь кошкем бераз печатлам «Вирсэр», «Ӝуждала», «Дунне кутске дор палъёсын» книгаоссэ адӟыны луоз. Со сяна адӟытонэ Михаил Федотовлэсь кылбуретсэ эскерон ужъёс пыризы. «Мон сюлэмме кельто на кузьмаса» адӟытон коньывуон пумозь ужалоз.  ВАТСАН Михаил Иванович Федотов (1958-1995) – Яр ёросысь Ворца гуртын вордӥськем бесерман но удмурт кылбурчи. 1981-тӥ арын Удмурт кун университетысь кылосбуръя факультетэз йылпумъяз. 1983-тӥ арын армиысь бертэмез бере «Удмуртия» книгапоттонилэн редакторез луыса ужаз. Аслаз творчествояз Михаил Федотов бесерман калыклэсь сям-йылолъёссэ но йӧскалык дунлыкъёссэ усьтӥз. Тодэ вайытом, Михаил Федотовлэн котырес лыдпусэзлы сӥзьыса, Удмуртиын интернет-акция мынэ. Озьы ик кылбурчилэн вордскем палъёсаз бесерман лулчеберетъя фестиваль радъяськоз.  Тегъёс: Лулчеберет Ижкар Литература Удмуртия бесерманъёс книгаос лыдетъюрт Йӧскалыклыдӟетъюрт кылбурет  